《送陈给事帅四川》
宋代·喻良能

礼乐诗书一世英，碧油青鬓二难并。
惯看词翰流三峡，剩有精神驱五兵。
暂向坤维聊镇抚，却归天阙致升平。
明年春水如天日，彩鹢乘风向帝京。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。